Mustaqillikning 30 yilligi munosabati bilan bir guruh fuqarolar Shavkat Mirziyoyev nomidan esdalik nishoni bilan mukofotlanadi

Shavkat Mirziyoyev 23-avgust kuni “‘O‘zbekiston Respublikasi mustaqilligining 30 yilligi’ esdalik nishoni bilan mukofotlash to‘g‘risida”gi farmonni imzoladi.

Unga ko‘ra, ushbu esdalik nishoni bilan mamlakatni har tomonlama taraqqiy ettirish, uning jahon miqyosidagi shon-shuhratini oshirishga katta hissa qo‘shayotgan, davlat iqtisodiyoti va aholi farovonligini yuksaltirishda ibrat va namuna bo‘lib kelayotgan, jamiyatda tinchlik va barqarorlikni, millatlararo totuvlik va bag‘rikenglikni ta’minlash, yosh avlodni sog‘lom va barkamol insonlar etib voyaga yetkazish, ularni vatanparvarlik, milliy va umuminsoniy qadriyatlarga hurmat ruhida tarbiyalashda alohida fidoyilik ko‘rsatayotgan fuqarolar mukofotlanadi.
Vazirlar Mahkamasi “O‘zbekiston Respublikasi mustaqilligining 30 yilligi” esdalik nishoni bilan taqdirlash bo‘yicha davlat organlari va tashkilotlari, jamoat birlashmalari va boshqa respublika idoralari hamda Qoraqalpog‘iston Respublikasi Jo‘qorg‘i Kengesi, viloyatlar va Toshkent shahar hokimliklari tomonidan taqdim etilgan ro‘yxatlarni ko‘rib chiqib, tasdiqlaydi.
Oliy Majlis Senati raisi Tanzila Norboyeva, Oliy Majlis Qonunchilik palatasining spikeri Nurdinjon Ismoilov, bosh vazir Abdulla Aripov, vazirliklar, idoralar va jamoat birlashmalarining respublika organlari rahbarlari, Qoraqalpog‘iston Jo‘qorg‘i Kengesi raisi, viloyatlar va Toshkent shahar hokimlari va boshqa mutasaddi rahbarlar “O‘zbekiston Respublikasi mustaqilligining 30 yilligi” esdalik nishonlarini Mustaqillik bayrami munosabati bilan o‘tkaziladigan tadbirlarda Prezident nomidan tantanali vaziyatda topshirishni ta’minlaydi.